གཞན་སྡུད་

གཞན་སྡུད་ཅེས་པ་ནི་གཞན་གྱི་ཡོན་ཏན་ལ་དགའ་བའི་སྒོ་ནས་བསྟོད་པ་དང་བསྔགས་པ་བྱས་ཏེ་སེམས་ཅན་གཞན་དག་ཤེས་ཏེ་དད་པར་འགྱུར་བས་རང་གི་འཁོར་དུ་སྡུད་པའི་ཐབས་ཀྱི་མཆོག་ཅིག་ལ་གོ།
ཁྱད་ཆོས།
གཞན་གྱི་ཡོན་ཏན་ལ་དགའ་བའི་བདེ་བའི་ཁྱད་ཆོས།
"ཁྱོད་ཀྱིས་གཞན་གྱི་ཡོན་ཏན་ལ་དགའ་བའི་སྒོ་ནས་དེ་བསྟོད་པའི་བདེ་བ་འདི་ནི་བདེ་བའི་འབྱུང་གནས་ཁ་ན་མ་ཐོ་བ་མེད་པ་ཡོན་ཏན་དང་ལྡན་པ་སངས་རྒྱས་ལ་སོགས་པ་རྣམས་ཀྱིས་བྱ་བར་གནང་བ་ཡིན་ཞིང་། ཕྲག་དོག་མེད་པར་ཤེས་ཏེ་དད་པར་འགྱུར་བས་གཞན་སྡུད་པའི་ཐབས་ཀྱི་མཆོག་ཡིན་ནོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་གཞན་གྱི་ཡོན་ཏན་ལ་དགའ་བའི་བདེ་བ་དེ་ལ་བཞི་ཡི་ཁྱད་ཆོས་ཡོད། ཐོག་མར་འདི་ནི་བདེ་བ་འབྱུང་བའི་གནས་ཞིག་ནས་ཁ་ན་མ་ཐོ་བ་མེད་པ། གཉིས་པ་ནི་ཡོན་ཏན་དང་ལྡན་པ་སངས་རྒྱས་སོགས་ཀྱིས་གནང་བ། གསུམ་པ་ནི་ཕྲག་དོག་མེད་པར་གཞན་དད་པར་བྱེད། བཞི་པ་ནི་གཞན་སྡུད་པའི་ཐབས་ཀྱི་མཆོག་ཡིན།
གཞན་གྱི་ཡོན་ཏན་ལ་དགའ་བའི་བདེ་བ་དང་ཤ་ཆང་སོགས་ཀྱི་བདེ་བའི་ཁྱད་པར།
"དེ་ལྟར་དགྲ་བོ་དེ་ལ་བསྟོད་པ་བྱས་པའི་ཁྱོད་ཀྱི་སེམས་དག་པ་འདི་ནི་ཤ་ཆང་བུད་མེད་སོགས་ལ་སྤྱད་པའི་བདེ་བ་ནི་ཚེ་འདི་ཕྱིའི་སྡུག་བསྔལ་གྱི་འབྱུང་གནས་དང༌། ཁ་ན་མ་ཐོ་བ་སྡིག་པ་ཆེན་པོ་དང༌། སངས་རྒྱས་བྱང་སེམས་ཡོན་ཏན་དང་ལྡན་པ་རྣམས་ཀྱིས་དུག་ལས་ཐུ་བར་སྨད་ཅིང་བཀག་པ་དང༌། གཞན་དང་མི་མཐུན་པར་རྩོད་ཅིང་སོ་སོར་འབྲལ་བར་བྱེད་པ་དང༌། མི་འདྲ་བར་ཕན་ཡོན་བཞི་དང་ལྡན་པ་ཡིན་ཏེ་ཚེ་འདི་ཕྱིའི་བདེ་བ་ཐམས་ཅད་ཀྱི་འབྱུང་གནས་ཡིན་པ་དང༌།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གཞན་གྱི་ཡོན་ཏན་ལ་དགའ་བའི་བདེ་བ་དང་ཤ་ཆང་བུད་མེད་སོགས་ལ་སྤྱོད་པའི་བདེ་བའི་བར་ལ་ཁྱད་པར་ཆེན་པོ་ཡོད། ཤ་ཆང་སོགས་ཀྱི་བདེ་བ་ནི་ཚེ་འདི་ཕྱིའི་སྡུག་བསྔལ་གྱི་རྒྱུ་དང་། སྡིག་པ་ཆེན་པོ། སངས་རྒྱས་སོགས་ཀྱིས་བཀག་པ། གཞན་དང་མི་མཐུན་པ་སོགས་ནུས་པ་ངན་པ་ཅན་ཡིན། ཡིན་ནའང་གཞན་གྱི་ཡོན་ཏན་ལ་དགའ་བའི་བདེ་བ་ནི་ཚེ་འདི་ཕྱིའི་བདེ་བའི་འབྱུང་གནས། ཁ་ན་མ་ཐོ་བ་མེད། སངས་རྒྱས་སོགས་ཀྱིས་གནང་བ། གཞན་སྡུད་པའི་ཐབས་ཞེས་པའི་ཕན་ཡོན་བཞི་དང་ལྡན།
བདེ་བ་འབྱུང་ཚུལ།
"ཁྱོད་ཀྱིས་གཞན་གྱི་ཡོན་ཏན་ལ་བརྟེན་པའི་དགའ་བའི་བདེ་བ་ཁ་ན་མ་ཐོ་བ་མེད་པ་འདི་ནི་མི་དགེ་བའི་རྒྱུ་མ་ཡིན་ནོ། །དེའི་ཕྱིར་ན་བདེ་འབྱུང་སྟེ་འདི་ལ་བདེ་བ་འབྱུང་བ་ཡོད་པས་ཞེས་དེ་ལྟར་ཡིན་པས་སོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གཞན་གྱི་ཡོན་ཏན་ལ་བརྟེན་ནས་སྐྱེས་པའི་དགའ་བ་ནི་ཁ་ན་མ་ཐོ་བ་མེད་པས་མི་དགེ་བའི་རྒྱུ་མིན། དེ་བས་ན་འདི་ལས་བདེ་བ་འབྱུང་བ་ཡིན།
སངས་རྒྱས་སོགས་ཀྱིས་གནང་ཚུལ།
"དེ་ཉིད་ཀྱི་ཕྱིར་ཡོན་ཏན་ལྡན་པ་རྣམས་ཀྱིས་སྣང་བ་སྟེ། བཅོམ་ལྡན་འདས་ཀྱིས་བསྟན་པའི་ཆོས་ཤེས་པ་རྣམས་ཀྱིས་སོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གཞན་གྱི་ཡོན་ཏན་ལ་དགའ་བ་དེ་ནི་ཡོན་ཏན་དང་ལྡན་པ་སངས་རྒྱས་དང་བཅོམ་ལྡན་འདས་ཀྱིས་བསྟན་པའི་ཆོས་ཤེས་པ་རྣམས་ཀྱིས་གནང་ཞིང་བསྔགས།
གཞན་སྡུད་པའི་ཐབས་སུ་གྱུར་ཚུལ།
"གཞན་ཡང་འདིའི་ཡོན་ཏན་གང་གཞན་སྡུད་པའི་མཆོག་ཀྱང་ཡིན་ཏེ། གཞན་གྱི་ཡོན་ཏན་རྣམས་ལ་དགའ་བས་འདི་ནི་ཡོན་ཏན་དག་ལ་ཕྲག་དོག་མེད་པ་ཡིན་ནོ་སྙམ་ནས་སེམས་ཅན་གཞན་ཡང་སྡུད་པར་འགྱུར་རོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གཞན་གྱི་ཡོན་ཏན་ལ་དགའ་བའི་ཡོན་ཏན་གཞན་ཞིག་ནི་གཞན་སྡུད་པའི་ཐབས་ཀྱི་མཆོག་ཡིན། འདི་ལྟར་གཞན་གྱི་ཡོན་ཏན་ལ་དགའ་ཞིང་ཕྲག་དོག་མེད་པའི་གང་ཟག་འདི་ནི་ནོར་བུ་རིན་པོ་ཆེ་ལྟ་བུ་ཡིན་སྙམ་ནས་སེམས་ཅན་གཞན་དག་ཀྱང་དེའི་འཁོར་དུ་སྡུད་པར་འགྱུར།
བསྔགས་པའི་ཚུལ།
"ཡིད་ཁྱོད་ཉིད་ཀྱང་ནི་གཞན་གྱི་ཡོན་ཏན་ལ་དགའ་ཞིང་སྤྲོ་བ་དང་ལྡན་པས་དེ་ལ་བསྔགས་ཤིང་བསྟོད་པ་ཉིད་ཀྱི་སྒོ་ནས་དགའ་བའི་བདེ་བ་སྐྱེད་པ་འདི་ནི་འབྲས་བུའང་གནས་སྐབས་དང་མཐར་ཐུག་ཀུན་ཏུ་བདེ་བ་འབྱུང་བའི་གནས་ཡིན་ཞིང་། རྒྱུ་ཕྲག་དོག་མེད་པའི་དགའ་བ་རང་ཡང་འདི་ཕྱིའི་དུས་ཀུན་ཏུ་ཉེས་པའི་སྐྱོན་གྱི་ཁ་ན་མ་ཐོ་བའི་དྲི་མ་ཅུང་ཟད་ཀྱང་མེད་ལ།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གཞན་གྱི་ཡོན་ཏན་ལ་དགའ་ཞིང་བསྔགས་པ་དེ་ལ་བདེ་བ་སྐྱེད་པའི་འབྲས་བུ་ཡང་གནས་སྐབས་དང་མཐར་ཐུག་ཀུན་ཏུ་བདེ་བ་འབྱུང་། རྒྱུ་ཕྲག་དོག་མེད་པའི་དགའ་བ་དེ་ཡང་འདི་ཕྱིའི་དུས་ཀུན་ཏུ་ཁ་ན་མ་ཐོ་བ་མེད།
བསྡུ་བཞིའི་ནང་གསེས་སྙན་པར་སྨྲ་བ།
"དེར་མ་ཟད་ཕྲག་དོག་གི་བསམ་པ་སྤངས་ཏེ་གཞན་གྱི་ཡོན་ཏན་ལ་དགའ་བས་བསྔགས་པར་བྱེད་པ་འདི་ནི་བསྡུ་བཞིའི་ནང་ནས་སྙན་པར་སྨྲ་བ་ཡིན་པའི་ཕྱིར། དེས་ནི་གཞན་ཐམས་ཅད་ཀྱང་དགའ་ཞིང་དད་པའི་རྒྱུར་གྱུར་ནས་གདུལ་བྱར་སྡུད་པར་བྱེད་པ་ཡི་ཐབས་ཀྱི་མཆོག་ཀྱང་ཡིན་པས།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།
ཞེས་ཕྲག་དོག་སྤངས་ཏེ་གཞན་གྱི་ཡོན་ཏན་ལ་དགའ་བས་བསྔགས་པ་འདི་ནི་བསྡུ་བ་བཞི་རུ་བསྒྱུར་ན་སྙན་པར་སྨྲ་བ་ཡིན། དེས་གཞན་ཐམས་ཅད་དགའ་ཞིང་དད་པར་བྱས་ནས་གདུལ་བྱར་སྡུད་པའི་ཐབས་མཆོག་ཡིན།
ཕན་ཚུན་ལྟོས་པ་མེད་པའི་བདེ་བ།
"བདག་གི་ཡིད་ཁྱོད་ཀྱང་ནི་དགྲ་དེ་བསྟོད་ནས་ཅིའི་ཕྱིར་གང་ཟག་གཞན་དེ་ལྟར་དགའ་བར་མི་བྱེད་དེ་དེ་ལྟར་བྱས་ན་ཁྱོད་ཉིད་གཞན་གྱི་ཡོན་ཏན་ལ་དགའ་བའི་བདེ་བ་འདི། མ་འོངས་པ་ན་བདེ་བའི་འབྱུང་གནས་ཁ་ན་མ་ཐོ་བ་མེད་པར་རྒྱལ་བ་སྲས་བཅས་ཡོན་ཏན་དང་ལྡན་པ་རྣམས་ཀྱིས་གནང་ཞིང་བསྔགས་པ་དང༌། གདུལ་བྱ་གཞན་སྡུད་པའི་མཆོག་ཀྱང་ཡིན་ནོ། །"རྒྱལ་ཚབ་དར་མ་རིན་ཆེན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།
ཞེས་གལ་ཏེ་གཞན་ཞིག་གིས་རང་གི་དགྲ་བོ་ལ་བསྟོད་ནས་དགའ་བ་ཐོབ་ན། རང་གིས་ཀྱང་དེ་ལྟར་གཞན་གྱི་ཡོན་ཏན་ལ་དགའ་བར་བྱེད་དགོས། དེ་ལྟར་བྱས་ན་བདེ་བའི་འབྱུང་གནས། ཁ་ན་མ་ཐོ་བ་མེད། སངས་རྒྱས་སོགས་ཀྱིས་གནང་བ། གདུལ་བྱ་སྡུད་པའི་མཆོག་ཅེས་པའི་ཕན་ཡོན་ཐོབ།
བསྡུས་དོན།
གཞན་སྡུད་ཅེས་པ་ནི་གཞན་གྱི་ཡོན་ཏན་ལ་ཕྲག་དོག་མེད་པར་དགའ་བས་བསྔགས་ཤིང་བསྟོད་པའི་སྒོ་ནས་སེམས་ཅན་གཞན་དག་ཤེས་ཏེ་དད་པར་འགྱུར་བས་རང་གི་འཁོར་དུ་སྡུད་པའི་ཐབས་ཤིག་ལ་གོ། འདི་ནི་བསྡུ་བ་བཞིའི་ནང་གི་སྙན་པར་སྨྲ་བའི་རྣམ་པ་ཞིག་ཡིན་ལ། ཤ་ཆང་སོགས་ཀྱི་བདེ་བ་ལས་ཁྱད་པར་དུ་འཕགས་པ་སྟེ། འདི་ལས་ཚེ་འདི་ཕྱིའི་བདེ་བ་ཐམས་ཅད་འབྱུང་ཞིང་། ཁ་ན་མ་ཐོ་བ་ཅུང་ཟད་ཀྱང་མེད་པ། སངས་རྒྱས་སྲས་བཅས་ཀྱིས་གནང་བ། གཞན་སྡུད་པའི་ཐབས་ཀྱི་མཆོག་ཅེས་པའི་ཕན་ཡོན་བཞི་དང་ལྡན། དེ་བས་ན་བྱང་ཆུབ་སེམས་དཔའ་རྣམས་ཀྱིས་གཞན་གྱི་ཡོན་ཏན་བརྗོད་པ་ལ་བརྩོན་པར་བྱ་དགོས།
ལུང་ཁུངས།